b"\n_START_ARTICLE_\nSlaget ved Leipzig\n_START_SECTION_\nF\xc3\xb8rste dag\n_START_PARAGRAPH_\nDen 15. oktober placerede Napoleon 110.000 mand (hovedparten af sin styrke) syd for Leipzig fra Connewitz og Markkleeberg ved Pleisse via Wachau og Liebertwolkwitz til Holzhausen. General Henri-Gratien Bertrand stod ved Lindenau og d\xc3\xa6kkede vejen mod vest. Nord for Leipzig stod marskallerne Marmont og Michel Ney. De allierede r\xc3\xa5dede i f\xc3\xb8rste omgang kun over 200.000 mand, da korpsene under Colloredo-Mansfeld og Levin August von Bennigsen var i anmarch, og den svenske kronprins holdt nordarm\xc3\xa9en tilbage. Hovedstyrken bestod af den b\xc3\xb8hmiske arm\xc3\xa9 under Karl Philipp fyrste af Schwarzenberg, som rykkede frem fra syd med 130.000 mand og ledsagede zar Alexander 1. af Rusland og kong Frederik Vilhelm 3. af Preussen._NEWLINE_Det var Schwarzenbers plan, at han ville rykke frem mod Connewitz gennem de sumpede omr\xc3\xa5der mellem Elster og Pleisse og dermed omg\xc3\xa5 franskm\xc3\xa6ndenes h\xc3\xb8jre fl\xc3\xb8j og erobre Leipzig ad den korteste vej. Imens skulle Gyulai g\xc3\xa5 mod Lindenau med 20.000 mand og Bl\xc3\xbccher rykke fra Schkeuditz mod Leipzig,_NEWLINE_Endnu f\xc3\xb8r daggry den 16. oktober satte Barclays arm\xc3\xa9 sig i bev\xc3\xa6gelse og indledte omkring kl. 9 artilleribeskydning, hvorefter stormkolonnerne tr\xc3\xa6ngte frem mod de franske stillinger. Kleist erobrede fire gange Markkleeberg fra fyrst Josef Anton Poniatowski og blev tr\xc3\xa6ngt tilbage. Da han erobrede det den 5. gang, holdt han byen med m\xc3\xb8je. Machau, hvor Napoleon selv havde kommandoen, blev ogs\xc3\xa5 erobret af preussere og russere under prins Eugen von W\xc3\xbcrttemberg, men m\xc3\xa5tte opgives som f\xc3\xb8lge af sv\xc3\xa6re tab til det overlegne franske artilleri. Det lykkedes heller ikke Gortschakow og Klenau at erobre Liebertwolkwitz. De mistede ogs\xc3\xa5 Kolmberg. Hele den allierede linje var s\xc3\xa5 sv\xc3\xa6kket af kampene, at de d\xc3\xa5rligt nok kunne fastholde deres stillinger. \xc3\x98strigernes operationer mod Connewitz lykkedes ikke. Herefter skyndte Schwarzenberg sig efter kl. 12 middag sig at komme Barclay til hj\xc3\xa6lp med Hessen-Homburg-korpset._NEWLINE_Napoleon, som var godt tilfreds med slagets forl\xc3\xb8b, besluttede sig nu for selv at angribe. Kl. 15 fors\xc3\xb8gte 8.000 franske kavalerister at bryde gennem de allieredes centrum ved Wachau. De tr\xc3\xa6ngte helt frem til den bakke, hvor de tre monarker og Schwarzenberg befandt sig. Rytternes angreb kunne imidlertid afv\xc3\xa6rges af russisk infanteri og tililende allieret kavaleri. Et nyt angreb fra det franske infanteri, Lauristons korps, mod G\xc3\xbcldengossa mislykkedes ligeledes. Napol\xc3\xa9on havde heller ikke friske tropper til r\xc3\xa5dighed, og kampene sluttede ved aftenstid. De allieredes angreb var sl\xc3\xa5et fejl med tab p\xc3\xa5 20.000 d\xc3\xb8de og s\xc3\xa5rede._NEWLINE_Gyulays forsigtige angreb mod Lindenau var imellemtiden blevet afvist af Bertrand. En afg\xc3\xb8rende fordel blev dog opn\xc3\xa5et af den schlesiske arm\xc3\xa9. Uden at vente p\xc3\xa5 nordarmeen havde Bl\xc3\xbccher fulgt ordren om at medvirke i et f\xc3\xa6lles angreb p\xc3\xa5 Leipzig. Han var brudt op og havde m\xc3\xb8dt kraftig modstand ved Wiederitzsch og M\xc3\xb6ckern. I den f\xc3\xb8rste landsby stod Jan Henryk D\xc4\x85browski med en svag division, som dog holdt Alexandre Andrault de Langeron fast hele dagen. I den anden landsby stod Marmont med 17.000 mand, der netop havde f\xc3\xa5et ordre til at komme Wachau til unds\xc3\xa6tning og derfor havde opgivet sine bedre stillinger l\xc3\xa6ngere nordp\xc3\xa5. Da han fik melding om fjendens fremrykning, besluttede han at afvente dette angreb og bad marskal Ney om forst\xc3\xa6rkning._NEWLINE_General Yorck fra de allierede rettede sit 20.000 mand st\xc3\xa6rke korps' angreb mod landsbyen M\xc3\xb6ckern, som l\xc3\xa5 som en naturlig f\xc3\xa6stning, og den blev erobret efter flere fors\xc3\xb8g med tab p\xc3\xa5 7.000 mand. Efter at Marmonts korps var knust, vendte marskal Ney om. Han var stadig p\xc3\xa5 vej for at komme Marmont til unds\xc3\xa6tning, men kom ogs\xc3\xa5 for sent til at gribe ind ved Wachau._NEWLINE_Yorcks sejr ved M\xc3\xb6ckern bet\xc3\xb8d, at franskm\xc3\xa6ndenes stilling nord for Leipzig var gennembrudt, og Napoleon fik derfor ikke den sejr, han havde h\xc3\xa5bet p\xc3\xa5 ved Wachau og blev forhindret i at inds\xc3\xa6tte to friske korps mod de allieredes b\xc3\xb8hmiske arm\xc3\xa9.\n_START_SECTION_\nAnden dag\n_START_PARAGRAPH_\nDen 17. oktober, en s\xc3\xb8ndag, forl\xc3\xb8b stort set roligt. Der var pause i kampen; kun mod nord erobrede Bl\xc3\xbccher Eutritzsch og Gohlis og tr\xc3\xa6ngte n\xc3\xa6sten frem til Leipzig. De allierede holdt krigsr\xc3\xa5d kl. 2 i landsbyen Sestewitz. Her besluttede de at angribe n\xc3\xa6ste morgen kl. 7._NEWLINE_Det lykkedes ikke Napoleon at vinde en afg\xc3\xb8rende sejr og forhindre de allierede i at angribe, efter at de havde f\xc3\xa5et 100.000 mand forst\xc3\xa6rkning. Han ventede at blive forst\xc3\xa6rket af korpset under Reynier von D\xc3\xbcben. Men han burde han have opgivet sin stilling ved Leipzig, som nu var blevet umulig at holde, og genoptage slaget et andet sted. Han gjorde det ikke af politiske grunde: Han baserede sin beslutning p\xc3\xa5, at kejser Frans 2. var hans svigerfar. Gennem den ved Connewitz tilfangetagne general Merveldt tilb\xc3\xb8d han den 17. oktober monarkerne en v\xc3\xa5benstilstand. Betingelserne var de samme, som han havde kunnet opn\xc3\xa5 fred med i august. Men nu gik de allierede ikke ind p\xc3\xa5 forslaget. Ja, de v\xc3\xa6rdigede det endda ikke et svar.\n_START_SECTION_\nTredje dag\n_START_PARAGRAPH_\nDen 18. oktober kl. 2 om natten opgav Napol\xc3\xa9on de gamle stillinger, som var for lange til at kunne holdes, og trak sig en mils vej n\xc3\xa6rmere p\xc3\xa5 Leipzig. Hans h\xc3\xb8jre fl\xc3\xb8j under Poniatowski stod ved Pleisse fra Connewitz til D\xc3\xb6litz, centrum dannede et fremspring ved Probstheida mens venstre fl\xc3\xb8j strakte sig til Parthe og b\xc3\xb8jede sig videre tilbage til dens udmunding i Plei\xc3\x9fe nord for Leipzig. Den nye stilling var p\xc3\xa5 150.000 mand og kunne d\xc3\xa5rligt d\xc3\xa6mme op for de allierede, som nu havde 300.000 mand og 1.400 kanoner._NEWLINE_Alligevel var slaget ogs\xc3\xa5 heftigt den 18. oktober, og ikke alle steder f\xc3\xb8rte det til sejr for de allierede, da Napoleon forsvarede sine stillinger ved tobaksm\xc3\xb8llen ved St\xc3\xb6tteritz mere h\xc3\xa5rdnakket og l\xc3\xa6ngere end n\xc3\xb8dvendigt for at d\xc3\xa6kke tilbagetoget. De allieredes angrebskolonner satte sig kun langsomt og til dels ret sent i bev\xc3\xa6gelse, s\xc3\xa5 angrebet blev ikke sat ind samtidigt og med al kraft. P\xc3\xa5 venstre fl\xc3\xb8j angreb \xc3\xb8strigerne under Hessen-Homburg de franske stillinger til h\xc3\xb8jre for Pleisse i D\xc3\xb6litz og L\xc3\xb6\xc3\x9fnig, men de lod sig ikke erobre. Ogs\xc3\xa5 Probstheida blev holdt af franskm\xc3\xa6ndene under Napol\xc3\xa9ons personlige ledelse mod Barclays stormangreb._NEWLINE_Derimod angreb h\xc3\xb8jre fl\xc3\xb8j af den b\xc3\xb8hmiske arm\xc3\xa9 under Bennigsen f\xc3\xb8rst om eftermiddagen. Han erobrede Zuckelhausen, Holzhausen og Paunsdorf, hvorefter 3.000 - 4.000 saksiske og 500 w\xc3\xbcrttembergske ryttere under general von Normann skiftede side. Ved stormen p\xc3\xa5 Paunsdorf deltog allerede B\xc3\xbclow og Wintzingerode fra nordarmeen, som langt om l\xc3\xa6nge var ankommet trods Bernadottes stritten imod. Langeron og Sacken fra den schlesiske arm\xc3\xa9 erobrede Sch\xc3\xb6nefeld og Gohlis, og ved nattens frembrud var franskm\xc3\xa6ndene nord og \xc3\xb8st for Leipzig tr\xc3\xa6ngt s\xc3\xa5 langt tilbage, at de kun var et kvarter fra byen. Hvis Gyulay havde erobret passet ved Lindenau med tilstr\xc3\xa6kkelige styrker, havde Napoleon v\xc3\xa6ret omringet og afsk\xc3\xa5ret fra tilbagetog. Da Schwarzenberg var bet\xc3\xa6nkelig ved at tvinge den stadig frygtede modstander ud i en fortvivlet kamp, gav han Gyulay ordre til at observere fjenden og undvige et angreb mod Pegau. Og s\xc3\xa5ledes kunne Bertrand uhindret benytte vejen til Weissenfels, og hertil f\xc3\xb8rtes fra middag al trosset, vognene med s\xc3\xa5rede og artilleriet fulgte efter. Om natten begyndte selve h\xc3\xa6rens afmarch, garden, rytteriet, korpsene under Victor og Augereau, mens Macdonald, Ney og Lauriston forsvarede byen og skulle d\xc3\xa6kke tilbagetoget. Alle punkter udenfor Leipzig blev r\xc3\xb8mmet.\n_START_SECTION_\nF\xc3\xb8lger\n_START_PARAGRAPH_\nEfter den franske h\xc3\xa6rs afmarch kom den russiske zar, den preussiske konge og den svenske kronprins snart til byen. I den almindelige jubel glemte man en tid lang den forf\xc3\xa6rdelige elendighed, som de mange s\xc3\xa5rede og syge for\xc3\xa5rsagede i byen. Det tre dage lange slag havde f\xc3\xb8rt til store tab p\xc3\xa5 begge sider. Preusserne havde 16.000 mand og 600 officerer, som enten var d\xc3\xb8de eller s\xc3\xa5rede. Russerne havde mistet 21.000 mand og 860 officerer. \xc3\x98strigerne 14.000 mand og 400 officerer. P\xc3\xa5 fransk side var der 38.000 d\xc3\xb8de eller s\xc3\xa5rede. 15.000 mand blev taget til fange. Franskm\xc3\xa6ndene mistede 300 kanoner og efterlod 23.000 s\xc3\xa5rede p\xc3\xa5 lazeretterne. Mange af de s\xc3\xa5rede p\xc3\xa5 begge sider d\xc3\xb8de i de f\xc3\xb8lgende dage af deres kv\xc3\xa6stelser, manglen p\xc3\xa5 l\xc3\xa6ger og den utilstr\xc3\xa6kkelige hygiejne. Efter slaget blev Leipzig ramt af en tyfusepidemi, som tog livet af et stort antal s\xc3\xa5rede og indbyggere i byen._NEWLINE_Som f\xc3\xb8lge af slaget var Napoleons ambitioner om at herske i Tyskland endeligt sl\xc3\xa5et fejl. Kun 100.000 mand reddede sig ud af Tyskland sammen med ham. Yderligere 80.000 franskm\xc3\xa6nd sad fast som garnisoner i de belejrede f\xc3\xa6stninger og var dermed ogs\xc3\xa5 tabt. Kongerigerne Bayern og Sachsen havde i sidste \xc3\xb8jeblik skiftet side og var dermed ogs\xc3\xa5 mistet som Frankrigs allierede. Schweiz tillod ogs\xc3\xa5 de allierede fri passage. P\xc3\xa5 det tidspunkt, hvor det franske kejserrige var i kaos, tilb\xc3\xb8d fyrst Metternich Napoleon fred p\xc3\xa5 milde betingelser, som skulle efterlade Frankrig indenfor sine naturlige gr\xc3\xa6nser. Napoleon erkendte ikke Frankrigs stilling og afviste forslaget. I begyndelsen af 1814 indledtes det allierede fremst\xc3\xb8d mod Frankrig, som skulle f\xc3\xb8re til Napoleons fald."